Kganyago versterk Reserwebank-bastion - Solidariteit WêreldSolidariteit Wêreld
Tuis › Mediaverklarings › Kganyago versterk Reserwebank-bastion
Solidariteit het vandag die heraanstelling van Lesetja Kganyago as goewerneur van die Suid-Afrikaanse Reserwebank verwelkom.
"Die laaste paar weke is die Reserwebank een van die ANC se ideologiese slagvelde. Hierdie skuif deur president Ramaphosa versterk mnr. Kganyago se hande sodat hy in belang van alle burgers die 'barbare by die hek' van die Reserwebank kan afhou," sê Connie Mulder, hoof van Solidariteit se Navorsingsinstituut.
"Met ons regering wat sy finansies soos 'n peuter in 'n lekkergoedwinkel bestuur, kan Suid-Afrika net baat by die sterk en stabiele hand wat Kganyago oor die land se monetêre beleid hou. 'n Steeds feller aanslag teen die Reserwebank, sy mandaat en uiteindelik die integriteit van die Rand is aan die kom – Solidariteit wens meneer Kganyago sterkte toe met hierdie stryd", voer Mulder aan
Die aanvalle op die Reserwebank spruit uit 'n mosie wat die ANC op sy Desember 2017-kongres aanvaar het, wat die nasionalisering van die Reserwebank bepleit.
"Die tyd het aangebreek dat die ANC en pres. Ramaphosa amptelik afstand doen van die sinnelose mosie en die onsekerheid wat dit teweeg bring finaal ter ruste te lê," stel Mulder.
"In die lig van mosies oor onteiening van grond sonder vergoeding en sprake van voorgeskrewe bates, wat op pensioenfondse gerig is, is dit om die glybaan na Zimbabwe te vermy van die uiterste belang dat die Reserwebank nie ook willekeurig begin geld druk nie. Mnr. Kganyago moet sy mandaat manmoedig uitoefen en Suid-Afrikaanse burgers se spaargeld beveilig teen die ANC se kleptokrasie," sluit Mulder af.